Фед Къп
Фед Къп (на англ. Fed Cup) (до 1995 наричана Купа на Федерациите) е най-значимото отборно състезание по тенис за жени. Организатор на проявата е Международната Тенис Федерация. За първи път се провежда през 1963 г.

История 
Въпреки че състезанието се провежда официално от 1963 г., то води началото си още от 1919 г. Тогава Хейзъл Уайтман представя идея за международен отборен турнир за жени, който да замести ежегодното състезание между Великобритания и САЩ. Идеята ѝ не среща необходимата подкрепа. Едва през 1962 г. идеята отново е възродена. Мери Хеър представя факти пред Международната тенис федерация за огромната подкрепа, на която би се радвало едно такова състезание. През 1963 г. то е вече факт. Неговият старт съвпада и с 50-годишнината на Международната тенис федерация. До 1995 г. състезанието носи името Купа на Федерациите (Federations Cup). След това е съкратено само на Фед Къп (Fed Cup).

Формат 
Състезанието се провежда всяка година. През първите години участват 16 отбора с най-добрите си тенисистки. Въпреки че официално състезанието не предлага награден фонд, то бързо придобива популярност. През 1994 г. участват вече 73 държави. Това налага въвеждането на нова система за участие. Въвеждат се регионални зони, заедно с регионални групи. Победителите от последните групи играят за влизане в по-горна гурпа от същата зона със загубилите от по-горната група. Победителите от най-горната група в една зона играят със загубилите от световната група за влизане в нея. Участниците в световната група имат право на домакинство, а регионалните състезания се провеждат в една предварително избрана страна-домакин. През 2006 г. и 2007 г. състезанието в първа група на евро-африканската зона се проведе в Пловдив, България.

Структура 
През 2005 година световната група с 16 участници е разделена на две – световна група I с 8 участници, в която се играе за Трофея Фед Къп и световна група II също с 8 участници, в която се играе за влизане в световна група I.

Знакът „±“, използван в таблицата, оказва варирането на броя членове в групите. Някои държави се отказват от участие в някои от изданията на Фед Къп.

Финали

Статистика 
 Най-успешната нация в състезанието Фед Къп е САЩ. Тенисистките от САЩ са триумфирали общо 17 пъти. От тях 6 пъти като домакин и 11 пъти като гост или на неутрална територия. Последната титла за САЩ е през 2000 г. в Лас Вегас, САЩ.
 На второ място е Австралия със 7 титли. Следват:
 3. Испания (5)
 4. Чехословакия (5)
 5. Русия (4)
 6. Германия (2 – една като ФРГ и една като обединена Германия)
 6. Франция (2)
 7. Белгия (1)
 7. Италия (1)
 7. Словакия (1)
 7. ЮАР (1)
 Най-много последователни титли са печелили САЩ – 7 в периода 1976 – 1982
 Най-много последователни участия във финал имат Австралия – 8 в периода 1973 – 1980

Вижте също 
 Отбор на България за Фед Къп

Външни препратки 
  Официална Станица на Фед Къп 

Турнири по тенис